Horsens: En menneskelig fejl.

Sådan lyder den korte forklaring på, hvordan en af PostNords røde postkasser på Allégade i Horsens kunne stå utømt i seks uger.

En læser gjorde for nylig Folkebladet opmærksom på, at en rød postkasse på Allegade var blevet forsømt af postvæsnet i næsten to måneder. Brevene hobede sig op, og skulle en pilfinger være på spil, kunne han snildt snuppe de øverste breve fra postkassen.

Det forhold bevidnede avisens udsendte, da han kørte til Allégade for at få sagen bekræftet.

Postkassen blev ikke desto mindre tømt, kort efter Horsens Folkeblad havde kontaktet PostNord, der beklager situationen.

- Det er dybt beklageligt, at postkassen ikke er blevet tømt i seks uger. Vi kan kun undskylde. Vi har begået en fejl, siger Tommy Andersen, PostNords distributionschef i Sydøstjylland.